Olutalo n’okwekalakaasa kwavudde ku Katikkiro wa Yisirayiri Benjamin Netanyahu okutongoza ekitebe kya Amerika mu kibuga Yerusalemi okuva e Telaviv gye kibadde.
Okuva Amerika lwe yalangirira nti ekitebe kyayo ekiggye e Telaviv n’ekizza e Yerusalemi, Abapalasitina bazze bakiwakanya n’amawanga amalala nga bakiyita kuyiikiriza n’okusosonkereza kwa Yisirayiri okuddira ekibuga bbo kye bagamba nti tekirinaako buyinza ekya Yerusalemi okukifuula ekyayo.
Mu December w’omwaka oguwedde, Amerika yalangirira nga bw’etongozza Yerusalemi okuba ekibuga kya Yisirayiri ekikulu.
Emikolo gy’okutongoza ekitebe kya Amerika mu Yerusalemi gyakoleddwa omubaka wa Pulezidenti Trump ow’enjawulo mu kyondo kya Buwarabu Ivanka Trump ne bba era mukoddomi wa Trump Jared Kushner.
Olunaku lw’eggulo nga beetegekera okutongoza ekitebe kya Amerika, Yisirayiri yategese bamuntunsolo baayo abakambwe ne beetegeka ku nsalo zonna nga babagalidde emmundu zimutasubwa nga balinda ekiddako.
Olwamaze okutongoza ekitebe, akulira akabinja k’abayeekera aka al-Qaeda ayitibwa Ayman al-Zawahiri n’alangirira nti kati olutalo lutandise abantu abasoba mu mitwalo esatu ne beeyiwa ku nguudo mu Palesitine, Gaza n’awalala ne batandika okwekalaakasa n’okukasuka amayinja ku nsalo ya Yisirayiri.
Wano bamuntunsolo baabaanukuzza bukambwe ne batandika okubakubamu amasasi ne ttiyagaasi okumala essaawa okukkakkana ng’emirambo 60 gigudde, 2400 banyiga biwundu.
Pulezidenti wa Russia Vladimir Putin yategeezezza nti ekikolwa kya Amerika okutongoza Yerusalemi ng’ekibuga ekikulu ekya Yisirayiri n’okuzzaayo ekitebe kyayo n’okukitongoza n’ekitongoza kabonero akagenderedde okutabangula emirembe mu kitundu kino.
Palesitine ne Iran zaakivumiridde era ne zirangira Katikkiro Netanyahu okuba omulalu.
Kyokka bino Netanyahu tebyamukanze era yagenze mu maaso n’okuwaga nti tewali agenda kubatiisatiisa era buli anaakola effujjo bakomando be bagenda kumutta awatali kusaasira n’ayozaayoza amagye ge olw’ekikwekweto kye baakoze ku nsalo omwafiiridde abantu.
Netanyahu yayongeddeko nti okumanya kati tasiika binyomo, tagenda kussa mmundu okutuusa ng’amaze Assad owa Syria n’abamuwaga bonna amampaati n’alangirira nti bwe kiba kyetaagisa agenda kusindika bamuntunsolo be mu Syria batemule Pulezidenti Assad ekiba kibe.
Yamalirizza agamba nti ekinaawonya effujjo mu kyondo kya Buwarabu kuggyawo Assad, abamuwagira n’okumupokera ebyokulwanyisa “beesootinge”.
Ekibiina kya Arab Leaugue ekikola ku nsonga za Buwarabu kirangiridde olukung’aana ggaggadde mwe kigenda okuyita okuvumirira ekikolwa kya Yisirayiri ne Amerika kye bayise okutabangula ekitundu kyabwe.
Kyokka Katikkiro Netanyahu yabaanukudde ng’ayita ku mukutu gwe ogwa Twitter nti olukung’aana lwe bategese alulindiridde n’amaddu kyokka bamanye nti buli ggwanga lirina obuvunaanyizibwa okukuuma ensalo zaalyo era ekyo Yisirayiri ky’ekolera ddala.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn